CELEX: 32015R2252
Language: sl
Date: 2015-09-30 00:00:00
Title: Delegirana uredba Komisije (EU) 2015/2252 z dne 30. septembra 2015 o spremembi Delegirane uredbe (EU) 2015/288 glede obdobja nedopustnosti vlog za podporo iz Evropskega sklada za pomorstvo in ribištvo

5.12.2015   
            
            
               SL
            
            
               Uradni list Evropske unije
            
            
               L 321/2
            
         DELEGIRANA UREDBA KOMISIJE (EU) 2015/2252
   z dne 30. septembra 2015
   o spremembi Delegirane uredbe (EU) 2015/288 glede obdobja nedopustnosti vlog za podporo iz Evropskega sklada za pomorstvo in ribištvo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (1) ter zlasti člena 10(4) Uredbe,
   ob upoštevanju naslednjega:
   
               (1)
            
            
               Da se dosežejo cilji skupne ribiške politike (SRP) ter zaščitijo finančni interesi Unije in njenih davkoplačevalcev, gospodarski subjekti, ki so v določenem času pred vložitvijo vloge za finančno pomoč storili hude kršitve, kazniva dejanja ali goljufije, kot je določeno v členu 10 Uredbe (EU) št. 508/2014, ne bi smeli biti upravičeni do finančne pomoči iz Evropskega sklada za pomorstvo in ribištvo (ESPR).
            
         
               (2)
            
            
               V skladu s členom 10(1) in (3) Uredbe (EU) št. 508/2014 so nekatere vloge, ki jih vložijo gospodarski subjekti za podporo iz ESPR, nedopustne za določeno časovno obdobje. Takšne vloge so med drugim nedopustne, če je bila vložena vloga za podporo v skladu s poglavjem II naslova V navedene uredbe, kar zadeva trajnostni razvoj akvakulture, in so pristojni organi ugotovili, da je zadevni gospodarski subjekt storil katero koli od kaznivih dejanj zoper okolje iz členov 3 in 4 Direktive 2008/99/ES Evropskega parlamenta in Sveta (2). V skladu s členom 10(4)(a) in (b) Uredbe (EU) št. 508/2014 obdobje, v katerem so vloge nedopustne, ter začetne ali končne datume navedenega obdobja določi Komisija v delegiranem aktu.
            
         
               (3)
            
            
               Delegirana uredba Komisije (EU) 2015/288 (3) opredeljuje obdobje nedopustnosti ter ustrezne začetne ali končne datume navedenega obdobja za vloge gospodarskih subjektov, ki so storili eno ali več dejanj iz člena 10(1)(a) in (b) ter (3) Uredbe (EU) št. 508/2014.
               V skladu s členom 10(1)(d) Uredbe (EU) št. 508/2014 je treba določiti tudi pravila za izračun trajanja obdobja nedopustnosti ter ustreznih začetnih ali končnih datumov za vloge za podporo v skladu s poglavjem II naslova V navedene uredbe. Nedopustnost navedenih vlog naj bi pripomogla k zagotavljanju večje skladnosti z obstoječo zakonodajo o varstvu okolja.
            
         
               (4)
            
            
               Direktiva 2008/99/ES določa ukrepe na področju kazenskega prava za bolj učinkovito varstvo okolja. Člen 3 navedene direktive vsebuje seznam dejanj, ki se kaznujejo kot kazniva dejanja, če so nezakonita ravnanja v smislu navedene direktive in so storjena naklepno ali vsaj iz hude malomarnosti. V skladu s členom 4 navedene direktive države članice zagotovijo, da se spodbujanje, pomoč in napeljevanje k naklepnim kaznivim dejanjem iz člena 3 kaznujejo kot kaznivo dejanje.
            
         
               (5)
            
            
               Za zagotovitev sorazmernosti bi morali primeri, v katerih je gospodarski subjekt storil kaznivo dejanje iz hude malomarnosti, in tisti, v katerih je gospodarski subjekt storil kaznivo dejanje naklepno, posledično pomeniti različno dolga obdobja nedopustnosti. Iz istega razloga je primerno tudi določiti pravila, ki pri izračunu obdobja nedopustnosti upoštevajo oteževalne in olajševalne okoliščine.
            
         
               (6)
            
            
               Za zagotovitev sorazmernosti bi morala kazniva dejanja, ki potekajo v obdobju več kot enega leta, posledično pomeniti daljša obdobja nedopustnosti.
            
         
               (7)
            
            
               V skladu s členom 10(1)(d) Uredbe (EU) št. 508/2014 je vloga gospodarskega subjekta za podporo iz ESPR v skladu s poglavjem II naslova V te uredbe nedopustna za obdobje najmanj enega leta, če pristojni organ ugotovi, da je gospodarski subjekt storil katero koli od kaznivih dejanj iz členov 3 in 4 Direktive 2008/99/ES. Ker se Uredba (EU) št. 508/2014 uporablja od 1. januarja 2014, se za izračun obdobja nedopustnosti upoštevajo le kazniva dejanja, storjena od 1. januarja 2013.
            
         
               (8)
            
            
               Kadar je vloga gospodarskega subjekta nedopustna zaradi kaznivih dejanj zoper okolje iz členov 3 in 4 Direktive 2008/99/ES, bi morale biti vse vloge navedenega gospodarskega subjekta na podlagi poglavja II naslova V Uredbe (EU) št. 508/2014 nedopustne za zagotovitev učinkovitega varstva okolja. Za zagotovitev sorazmernosti je primerno določiti pravila za revizijo obdobja nedopustnosti, kadar gospodarski subjekt v navedenem obdobju stori nadaljnja kazniva dejanja. Iz istega razloga je primerno tudi, da je posledica ponovitve kaznivega dejanja daljše obdobje nedopustnosti.
            
         
               (9)
            
            
               Delegirano uredbo (EU) 2015/288 bi bilo zato treba ustrezno spremeniti.
            
         
               (10)
            
            
               Da bi se omogočila čim prejšnja uporaba ukrepov, določenih v tej uredbi, in ker je pomembno zagotoviti usklajeno in enako obravnavanje gospodarskih subjektov v vseh državah članicah od samega začetka programskega obdobja, bi ta uredba morala začeti veljati dan po objavi in bi se morala uporabljati od prvega dne obdobja upravičenosti za podporo iz ESPR, in sicer 1. januarja 2014 –
            
         SPREJELA NASLEDNJO UREDBO:
   Člen 1
   Delegirana uredba (EU) 2015/288 se spremeni:
   
               1.
            
            
               Člen 1 se nadomesti z naslednjim:
               „Člen 1
               Predmet urejanja in področje uporabe
               Ta uredba se uporablja za vloge za podporo iz Evropskega sklada za pomorstvo in ribištvo (ESPR) in opredeljuje obdobje, v katerem takšne vloge, ki jih vložijo gospodarski subjekti, ki so opravljali dejavnosti iz člena 10(1)(a), (b) in (d) Uredbe (EU) št. 508/2014 ali člena 10(3) navedene uredbe, niso dopustne (v nadaljnjem besedilu: obdobje nedopustnosti).“
            
         
               2.
            
            
               Vstavi se naslednji člen 4 a:
               „Člen 4a
               Nedopustnost vlog gospodarskih subjektov, ki so storili kazniva dejanja zoper okolje
               1.   Kadar pristojni organ s prvim uradnim sklepom ugotovi, da je gospodarski subjekt storil enega od kaznivih dejanj iz člena 3 Direktive 2008/99/ES Evropskega parlamenta in Sveta (4), so vloge za podporo iz ESPR, ki jih navedeni gospodarski subjekt vloži v skladu s poglavjem II naslova V Uredbe (EU) št. 508/2014, nedopustne:
               
                           (a)
                        
                        
                           za obdobje 12 mesecev, če je bilo kaznivo dejanje storjeno iz hude malomarnosti, ali
                        
                     
                           (b)
                        
                        
                           za obdobje 24 mesecev, če je bilo kaznivo dejanje storjeno naklepno.
                        
                     2.   Kadar pristojni organ s sklepom ugotovi, da je gospodarski subjekt storil enega od kaznivih dejanj iz člena 4 Direktive 2008/99/ES, so vloge za podporo iz ESPR, ki jih navedeni gospodarski subjekt vloži v skladu s poglavjem II naslova V Uredbe (EU) št. 508/2014, nedopustne za obdobje 24 mesecev.
               3.   Obdobje nedopustnosti se podaljša za 6 mesecev, kadar (se) je v sklepu iz odstavkov 1 ali 2 pristojni organ:
               
                           (a)
                        
                        
                           izrecno skliceval na obstoj oteževalnih okoliščin ali
                        
                     
                           (b)
                        
                        
                           ugotovil, da je dejanje, ki ga je storil gospodarski subjekt, trajalo več kot eno leto.
                        
                     4.   Če skupno traja najmanj 12 mesecev, se obdobje nedopustnosti skrajša za 6 mesecev, če se je pristojni organ v svojem sklepu iz odstavkov 1 ali 2 izrecno skliceval na obstoj olajševalnih okoliščin.
               5.   Datum začetka obdobja nedopustnosti je datum prvega uradnega sklepa pristojnega organa, v katerem je ugotovljeno, da je bilo storjeno eno ali več kaznivih dejanj iz členov 3 in 4 Direktive 2008/99/ES.
               6.   Za namene izračuna obdobja nedopustnosti se upoštevajo le sklepi, ki se nanašajo na kazniva dejanja, storjena od 1. januarja 2013 in za katere je bil sprejet sklep v smislu zgornjega pododstavka po navedenem datumu.
               7.   Kadar je vloga gospodarskega subjekta nedopustna v skladu z odstavkoma 1 in 2, so vse vloge navedenega gospodarskega subjekta na podlagi poglavja II naslova V Uredbe (EU) št. 508/2014 nedopustne.
               
                  (4)  Direktiva 2008/99/ES Evropskega parlamenta in Sveta z dne 19. novembra 2008 o kazenskopravnem varstvu okolja (UL L 328, 6.12.2008, str. 28).“"
						
            
         
               3.
            
            
               Člen 9 se spremeni:
               
                           (a)
                        
                        
                           dodata se naslednji točki (e) in (f):
                           
                                       „(d)
                                    
                                    
                                       podaljša za naslednji obdobji za vsako dodatno kaznivo dejanje iz člena 3 Direktive 2008/99/ES, ki ga je storil gospodarski subjekt v obdobju nedopustnosti:
                                       
                                                   (i)
                                                
                                                
                                                   12 mesecev, če je bilo dodatno kaznivo dejanje storjeno iz hude malomarnosti;
                                                
                                             
                                                   (ii)
                                                
                                                
                                                   24 mesecev, če je bilo dodatno kaznivo dejanje storjeno naklepno;
                                                
                                             
                                 
                                       (e)
                                    
                                    
                                       podaljša za 24 mesecev za vsako dodatno kaznivo dejanje iz člena 4 Direktive 2008/99/ES, ki ga je storil gospodarski subjekt v obdobju nedopustnosti.“;
                                    
                                 
                     
                           (b)
                        
                        
                           doda se naslednji odstavek:
                           „Če je dodatno kaznivo dejanje iz točk (d) ali (e) prvega odstavka iste vrste kaznivih dejanj zoper okolje kot tisto, ki je privedlo do obdobja nedopustnosti ali ki je že privedlo do revizije nedopustnosti, se podaljšanje obdobja nedopustnosti zaradi navedenega kaznivega dejanja, kot je določeno v točkah (d) in (e), podaljša za dodatnih 6 mesecev.“
                        
                     
         Člen 2
   Začetek veljavnosti
   Ta uredba začne veljati dan po objavi v Uradnem listu Evropske unije.
   Uporablja se od 1. januarja 2014.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 30. septembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 149, 20.5.2014, str. 1.
   
      (2)  Direktiva 2008/99/ES Evropskega parlamenta in Sveta z dne 19. novembra 2008 o kazenskopravnem varstvu okolja (UL L 328, 6.12.2008, str. 28).
   
      (3)  Delegirana uredba Komisije (EU) 2015/288 z dne 17. decembra 2014 o dopolnitvi Uredbe (EU) št. 508/2014 Evropskega parlamenta in Sveta o Evropskem skladu za pomorstvo in ribištvo glede časovnega obdobja in datumov za nedopustnost vlog (UL L 51, 24.2.2015, str. 1.).